[{"text_idx": "#000000", "text": "Social Toy mugimendua: parkeko jostailuak denonak dira"}, {"text_idx": "#000002", "text": "Marta Ros eta Sarah Rink guraso dira, eta aspertuta zeuden egunero nork bere umearen jostailuak parkera jaisten eta arratsalde amaieran batzen. Hala, Social Toy mugimendua martxan jartzea pentsatu zuten. Bartzelonako Gracia auzoko parkeko gainerako gurasoekin hitzegin eta parkekoak izango ziren jostailuen kutxa sortu zuten. Jostailuak guztiek erabiltzeko dira eta eguna amaitzen denean kutxan jaso eta bertan gelditzen dira."}, {"text_idx": "#000003", "text": "Parkekoak direla adieraziz oharrak dituzte jostailuek eta horrek ez du kentzen umeek etxetik nork bere jostailuak eramatea. Gertatu da parkeko jostailuak desagertzea, baina apurka apurka familiak ari dira ekimenaren filosofiaz jabetzen. Inguruko beste zenbait parketan ere ipini dute martxan ekimen berdina."}, {"text_idx": "#000005", "text": "Social Toy mugimendua zer den azaltzen duen atari digitala martxan da (hemen). Bertan ekimen honetara atxiki diren parkeen kokapena, funtzionamendua eta ekimena martxan jartzeko esku-orria aurki daitezke."}]